Lalla Carlsen
Store norske leksikon,Kunst og estetikk,Film, TV og teater,Revy og underholdning,Underholdningsartister
Lalla Carlsen var en norsk skuespiller og sanger, som særlig var kjent for sitt arbeid i revyer og kabareter. Hun var ansatt ved Chat Noir fra 1915 til 1947, ved Casino fra 1927 til 1928 og Carl Johan Teatret fra 1940 til 1943. Fra 1947 arbeidet hun frilans, med mange oppdrag for Edderkoppen, Riksteatret og Chat Noir.
Revykarriere Carlsen begynte sin karriere som romansesangerinne, med debut i 1914 i operetten Høstmanøver, men hun utviklet seg etter hvert til en varm karakterskuespiller, som særlig var kjent for sine folkelige kvinneskikkelser, og hun ble en av Norges mest populære revykunstnere. Blant de mange populære revyvisene hun sang er Marsjkonkurransen, Norge i rødt, hvitt og blått og E' hel ei, e' halv ei. Senere i sin karriere hadde hun også flere dramatiske roller, som moren Essie Miller i Eugene O'Neills Skjønne ungdom (Rogaland Teater 1952), fru Peechum i Brecht og Weills Tolvskillingsoperaen (Riksteatret 1952) og Mor Åse i en forkortet versjon av Peer Gynt (Frognerparken 1957). Film, TV og radio Lalla Carsen hadde også en rekke filmroller, mange av dem små og komiske. Debuten var i stumfilmen Den glade enke i Trangvik (1927). Senere utmerket hun seg i en rørende rolle i I slik en natt (1958), i komedien Støv på hjernen (1959) og i folkelige Bussen (1961). Hun gjorde dessuten radioinnspillinger. Blant annet hadde hun rollen som den eldre Solveig i en Radioteatret-innspilling av Peer Gynt i 1958. Til hundreårsjubileet i 1989 ble det utgitt en LP med hennes mest kjente viser, i hovedsak hentet fra NRKs arkiver.Lalla Carlsen var gift med komponist og pianist Carsten M. Carlsen. Les mer i Store norske leksikon revy Lalla Carlsen i Norsk biografisk leksikon Litteratur Carlsen, Arne-Carsten: Lalla og hennes verden, 1989 Eriksen, Solvejg: Hele Norges Lalla i tekst og bilder : et liv i trofast tjeneste hos Thalia, 1945 Eksterne lenker Sceneweb om Lalla Carlsen